SKRIFTLIG FORESPØRGSEL E-2734/01

af Erik Meijer (GUE/NGL) til Kommissionen

(5. oktober 2001)

Om: Nødvendigheden af at afskaffe den døde vinkel for lastvognschauffører

1. Har Kommissionen kendskab til, at der navnlig i tætbebyggede områder med mange cykler og fodgængere sker mange ulykker, fordi lastvognschauffører på grund af den døde vinkel i sidespejlene ikke har tilstrækkeligt overblik og derfor i et sving kommer til at køre mennesker og forskellige objekter ned?

2. Har Kommissionen kendskab til, at der nu er konvekse sidespejle i handelen, som sætter lastvognschauffører i stand til også at få overblik over de omgivelser tæt på vognen, som hidtil har været uden for synsfeltet?

3. Kan Kommissionen bekræfte, at en fjerdedel af alle lastvogne nu frivilligt er forsynet med disse spejle, men at intet tyder på, at også resten af lastvognene frivilligt vil blive udstyret hermed?

4. Hindres de nationale myndigheder på grund af EU-lovgivning i at gøre brugen af disse spejle obligatorisk på kort sigt?

5. Hvilke medlemsstater gør i benægtende fald ikke brug af deres ret til at lade de nationale myndigheder gøre anvendelsen af disse spejle obligatorisk?

6. Hvordan vil Kommissionen i bekræftende fald bidrage til, at de nye spejle så hurtigt som muligt gøres obligatorisk ved, at der åbnes mulighed for indførelse af nationale bestemmelser eller hurtig vedtagelse af EU-lovgivning?

Svar afgivet på Kommissionens vegne af Erkki Liikanen

(26. november 2001)

Der er risiko for ulykker, når førere af motorkøretøjer ikke kan se fodgængere eller andre trafikanter, der opholder sig i én af de døde vinkler, der findes umiddelbart i nærheden af motorkøretøjer. I forbindelse med større køretøjer, særlig lastmotorkøretøjer, medfører sådanne ulykker ofte alvorlige kvæstelser eller endog dødsfald.

Kommissionen er bekendt med dette problem og drøfter med medlemsstaterne, industrien og andre interesserede partnere mulighederne for at nedsætte denne risiko ved at kræve installation af spejle, der på grund af deres indstilling vil kunne nedsætte de døde vinkler omkring motorkøretøjer.

Efter at der kunne opnås enighed herom i Arbejdsgruppen om Motorkøretøjer har Kommissionen derfor nedsat en ad-hoc ekspertgruppe til ændring af dette direktiv. I løbet af tre møder i maj, juli og september 2001 udarbejdede denne gruppe et dokument, i hvilket der foreslås væsentlige forbedringer af den aktuelle situation under hensyntagen til den tekniske udvikling, der har fundet sted siden sidste ændring(1) af Rådets direktiv 71/127/EØF om tilnærmelse af medlemsstaternes lovgivning om førerspejle til motordrevne køretøjer(2).

Følgende ændringer forudses:

- direktivets krav bliver obligatoriske for samtlige køretøjstyper i stedet for som nu frivilligt inden for typegodkendelsessystemet for lette og svære erhvervsmotorkøretøjer;

- visse køretøjer skal udstyres med særlige spejle (frontspejle på lastmotorkøretøjer, udvendige sidespejle i passagersiden på personmotorkøretøjer) for at udvide det indirekte synsfelt;

- visse af spejlenes egenskaber (f.eks. overfladekrumning) ændres under hensyntagen til de tekniske fremskridt for at udvide det indirekte synsfelt;

- visse spejle kan erstattes af andre systemer til indirekte syn, som f.eks. kamera/monitorsystemer.

- selv om strukturen af det oprindelige direktiv 71/127 EØF i så stort omfang som muligt er bibeholdt, er direktivets indhold ændret væsentligt. Det foreslås derfor, at direktiv 71/127 EØF med følgende ændringer erstattes med det nye direktiv.

Kommissionen har udarbejdet et endeligt forslag, der er blevet forelagt Kommissionens Arbejdsgruppe om Motorkøretøjer til drøftelse med medlemsstaterne og industrien. Herefter blev der udarbejdet en ændret udgave, der tog højde for visse kommentarer, men som ikke ændrede ved hovedelementerne i det oprindelige forslag, der var drøftet i ad-hoc gruppen. Den 23. oktober 2001 blev den krævede konsultation i Kommissionens tjenestegrene iværksat med den 14. november som sidste frist. Derefter vil forslaget om nødvendigt blive tilpasset, og proceduren til vedtagelse som forslag fra Kommissionen vil blive indledt. Umiddelbart efter vedtagelsen (antagelig i slutningen af november eller begyndelsen af december) vil teksten blive videresendt til Europa-Parlamentet og Rådet. Kommissionen forventer, at forslaget vil blive vel modtaget, da nedsættelse af de døde vinkler omkring motorkøretøjer af mange medlemsstater betragtes som et prioriteret emne.

Til forskel fra, hvad der er gældende for personmotorkøretøjer af kategori M1 er der ikke indført en obligatorisk EU-typegodkendelse i forbindelse med typegodkendelse af erhvervsmotorkøretøjer af kategori N1.

De nationale typegodkendelser tildeles derfor almindeligvis på basis af en ikke-defineret blanding af nationale og EU-krav. Det står fabrikanten frit for at vælge, om en ansøgning om typegodkendelse af komponenter skal baseres på nationale eller EU-lovbestemmelser.

Medlemsstaterne kan derfor frit indføre national lovgivning, der åbner mulighed for, at erhvervsmotorkøretøjer udstyres med sådanne spejle.

Kommissionen råder ikke over statistiske oplysninger om hvor mange motorkøretøjer indregistreret i Fællesskabet, der allerede er udstyret med dele, der opfylder de foreslåede foranstaltninger og råder heller ikke over oplysninger om hvilken type lovgivning (national eller EU), der anvendes i forbindelse med typegodkendelse af komponenter.

(1) EFT L 147 af 14.6.1988.

(2) EFT L 68 af 22.3.1971.